題劉炳先兄弟怡齋
作者：趙蕃
朝代：宋

paragraphs: 晦庵貽我書滿紙，爲說君家好兄弟。
人言是公輕許可，我謂親仁乃渠事。
客遊偶爾過君廬，中有誠齋榜怡字。
斯人許可蓋不輕，何事齋名契於季。
嗟余夙昔兩公遊，與君常恨風馬牛。
何知一見辱傾蓋，四海兄弟寧待求。
有弟有弟江南州，尺書斷絕安與不。
因君使我增離憂，一夜夢逐滄波鷗。